Paal trek deur voorruit, mis jong seun net-net | Netwerk24
Deur Hanti Otto 20 April 2019 19:02
'n Pa en seun het op Paasvrydag ternouernood aan die dood ontkom toe eers 'n bakkiekap, en 'n oogwink later 'n paal, hul BMW se voorruit verpletter het.
Die staalpaal het regdeur die voorruit gesteek, die pa se kop rakelings gemis en in die agtersitplek, waar die jong seun gesit het, vasgesteek.
Die paal wat van die afleweringsvoertuig afgewaai en die BMW se voorruit tot by die agtersitplek deurboor het.Foto: Verskaf
"Gelukkig en wonderbaarlik is niemand ernstig beseer nie," het Kenny Africa, verkeershoof in die Wes-Kaap, gesê.
Die voorval het Vrydag omstreeks 15:00 op die pad tussen Caledon en Grabouw in die Wes-Kaap gebeur, naby die Villiersdorp-afdraai.
"Die BMW en 'n ligte afleweringsvoertuig het in aankomende bane gery. In die BMW was 'n pa, 'n ma en hul jong seun en dogter," sê Africa.
"Die afleweringsvoertuig se bakkap het skielik losgekom en die aankomende BMW se voorruit getref.
Die paal het die bestuurder van die BMW, en sy seun wat agter hom gesit het, rakelings gemis.Foto: Verskaf
"In die proses het 'n paal, wat op die afleweringsvoertuig se bak was, ook deur die BMW se voorruit getrek.
"Die paal het die bestuurder letterlik met millimeters gemis, verby hom getrek en in die agtersitplek vasgesteek, waar die seun, wat jonger as 12 is, gesit het."
Albei voertuie het gestop.
"Daar was 'n dokter in 'n verbygaande voertuig wat op die toneel die gesin in die BMW bygestaan het," sê Africa.
'n Ondersoek sal gedoen word om te bepaal of die bestuurder van die afleweringsvoertuig nalatig was.